b'\n_START_ARTICLE_\nVaidas Matonis\n_START_PARAGRAPH_\nVaidas Matonis (g. 1943 m. rugpj\xc5\xab\xc4\x8dio 10 d. Kaimynuose, Alytaus r.) \xe2\x80\x93 Lietuvos chorvedys, pedagogas, humanitarini\xc5\xb3 moksl\xc5\xb3 (filosofijos) habilituotas daktaras.\n_START_SECTION_\nBiografija\n_START_PARAGRAPH_\n1950\xe2\x80\x931961 m. mok\xc4\x97si Simno (Alytaus r.) vidurin\xc4\x97je mokykloje, savaranki\xc5\xa1kai i\xc5\xa1moko grie\xc5\xbeti akordeonu, vadovavo mokyklos pu\xc4\x8diam\xc5\xb3j\xc5\xb3 instrument\xc5\xb3 orkestrui. 1961\xe2\x80\x931968 m. su pertrauka (1963\xe2\x80\x931966 m. tarnavo sovietin\xc4\x97je armijoje) muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 vyr. d\xc4\x97st. Antanas Il\xc4\x8diukas). Studij\xc5\xb3 metais muzik\xc4\x85 ir dainavim\xc4\x85 d\xc4\x97st\xc4\x97 Vilniaus 16-oje vidurin\xc4\x97je mokykloje, akordeonu akompanavo \xc5\xa1ok\xc4\x97jams._NEWLINE_1968\xe2\x80\x931971 m. Kybart\xc5\xb3 (Vilkavi\xc5\xa1kio r.) K. Donelai\xc4\x8dio vidurin\xc4\x97s mokyklos muzikos ir dainavimo mokytojas, vadovavo vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riajam chorui (pareng\xc4\x97 1969 m. respublikinei moksleivi\xc5\xb3 meno ir sporto \xc5\xa1ventei), pu\xc4\x8diam\xc5\xb3j\xc5\xb3 instrument\xc5\xb3 orkestrui ir estradiniams ansambliams (1971 m. respublikiniame konkurse Kaune estradinis orkestras laim\xc4\x97jo tre\xc4\x8di\xc4\x85j\xc4\x85 viet\xc4\x85). 1969 m. atgaivino Kybart\xc5\xb3 prekybos \xc4\xafrengini\xc5\xb3 gamyklos mi\xc5\xa1r\xc5\xb3j\xc4\xaf chor\xc4\x85, j\xc4\xaf pareng\xc4\x97 1970 m. respublikinei dain\xc5\xb3 \xc5\xa1ventei, nema\xc5\xbeai su juo koncertavo. Mokytojas vadovavo ir kult\xc5\xabros nam\xc5\xb3 vokaliniam kvartetui, kuris su estradiniu ansambliu koncert\xc5\xb3 sureng\xc4\x97 Suvalkijos kra\xc5\xa1te, o 1970 m. koncertavo Lenkijoje. Taip pat buvo kult\xc5\xabros nam\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 orkestro vadovas \xe2\x80\x93 su juo Baltijos respublik\xc5\xb3 orkestr\xc5\xb3 konkurse \xc5\xa0iauliuose peln\xc4\x97 antr\xc4\x85j\xc4\x85 viet\xc4\x85._NEWLINE_Apsigyven\xc4\x99s Vilniuje, 1971\xe2\x80\x931972 m. buvo Lietuvos SSR moksl\xc5\xb3 akademijos Istorijos instituto Sociologijos sekretorius vyresnysis techninis darbuotojas, 1972\xe2\x80\x931982 \xe2\x80\x9eVagos\xe2\x80\x9c leidyklos Muzikos leidini\xc5\xb3 redakcijos redaktorius. 1976\xe2\x80\x931980 Leningrado N. Rimskio-Korsakovo valstybin\xc4\x97s konservatorijos aspirantas neakivaizdininkas (vadovai prof. A. Sochoras ir doc. A. Farb\xc5\xa1teinas). 1982 Leningrade apgyn\xc4\x97 filosofijos moksl\xc5\xb3 kandidatin\xc4\x99 disertacij\xc4\x85 tema: \xe2\x80\x9eMuzikinio aukl\xc4\x97jimo vaidmuo ugdant harmoning\xc4\x85 asmenyb\xc4\x99\xe2\x80\x9c. 1982\xe2\x80\x931988 m. Vilniaus in\xc5\xbeinerinio statybos instituto estetikos ir etikos d\xc4\x97stytojas, vyr. d\xc4\x97stytojas, 1985\xe2\x80\x931987 m. laikinai einantis Estetikos katedros ved\xc4\x97jo pareigas, 1987\xe2\x80\x931988 \xc5\xa1ios katedros ved\xc4\x97jas. 1988 m. sta\xc5\xbeavo Maskvos M. Lomonosovo universitete. 1990 m. Maskvos Visuomen\xc4\x97s moksl\xc5\xb3 akademijoje prie SSKP CK apgyn\xc4\x97 filosofijos moksl\xc5\xb3 daktaro disertacij\xc4\x85 tema: \xe2\x80\x9eMuzika estetinio aukl\xc4\x97jimo sistemoje\xe2\x80\x9c._NEWLINE_Nuo 1990 m. Vilniaus valstybinio pedagoginio instituto (universiteto) kult\xc5\xabros filosofijos ir estetikos vyr. d\xc4\x97stytojas, nuo 1991 m. docentas, nuo 1993 m. Meninio ugdymo katedros ved\xc4\x97jas ir profesorius. 1997 m. prie \xc5\xa1ios katedros \xc4\xafk\xc5\xabr\xc4\x97 muzikos didaktikos magistrant\xc5\xabr\xc4\x85. Kur\xc4\xaf laik\xc4\x85 d\xc4\x97st\xc4\x97 ir Lietuvos muzikos akademijoje, nuo 1995 m. \xc5\xa0iauli\xc5\xb3 pedagoginio instituto (nuo 1997 m. universiteto) Muzikos katedros profesorius (antraeil\xc4\x97s pareigos). 1996 m. vizituojantis mokslininkas JAV \xc5\xa0iaur\xc4\x97s Vakar\xc5\xb3 universitete (Northwestern University), 1998 m. vizituojantis profesorius Londono (Did\xc5\xbeioji Britanija) universiteto Edukologijos institute (The Institute of Education, University of London). Dalyvavo daugelyje mokslini\xc5\xb3 konferencij\xc5\xb3 Lietuvoje ir u\xc5\xbesienyje, yra \xc4\xafvairi\xc5\xb3 mokslo \xc4\xafstaig\xc5\xb3 doktorant\xc5\xb3 disertacij\xc5\xb3 gynimo komitet\xc5\xb3 narys, vadovauja doktorant\xc5\xb3 disertacijoms, yra Lietuvos estetikos asociacijos viceprezidentas._NEWLINE_V. Matonis para\xc5\xa1\xc4\x97 apie 100 mokslini\xc5\xb3 straipsni\xc5\xb3, i\xc5\xa1leido monografijas \xe2\x80\x9eMuzikinis estetinis asmenyb\xc4\x97s ugdymas\xe2\x80\x9c (1988, rus\xc5\xb3 kalba), \xe2\x80\x9eMuzika. Asmenyb\xc4\x97. Kult\xc5\xabra\xe2\x80\x9c (1991), mokslo populiarinimo bro\xc5\xa1i\xc5\xabr\xc4\x85 \xe2\x80\x9eApie muzikos emocijas\xe2\x80\x9c (1989). \xc4\xae lietuvi\xc5\xb3 kalb\xc4\x85 i\xc5\xa1vert\xc4\x97 S. Prokofjevo simfonin\xc4\x97s pasakos \xe2\x80\x9ePetia ir vilkas\xe2\x80\x9c tekst\xc4\x85 (1975), knygas \xe2\x80\x93 J. Kunino \xe2\x80\x9eRimskis-Korsakovas\xe2\x80\x9c (1978), D. S. Galo \xe2\x80\x9eFerencas Listas\xe2\x80\x9c (1981) ir J. Bokajaus \xe2\x80\x9ePu\xc4\x8dinis\xe2\x80\x9c. Sudar\xc4\x97 populiari\xc5\xb3 dain\xc5\xb3 rinkinius \xe2\x80\x9eTek\xc4\x97jo saulel\xc4\x97\xe2\x80\x9c (1973), \xe2\x80\x9eDaina mus lydi\xe2\x80\x9c (1977) ir vaik\xc5\xb3 dain\xc5\xb3 rinkini\xc5\xb3 \xe2\x80\x9eM\xc5\xabs\xc5\xb3 ma\xc5\xbeiesiems". S\xc5\xabnus Au\xc5\xa1rys Matonis yra muzikologas.'